b'\n_START_ARTICLE_\nOdbor za zunanjo politiko Dr\xc5\xbeavnega zbora Republike Slovenije\n_START_SECTION_\nDelovanje\n_START_PARAGRAPH_\n\xc2\xbbOdbor obravnava predloge zakonov, drugih aktov in problematiko, ki se nana\xc5\xa1a na podro\xc4\x8dje zunanjih zadev dr\xc5\xbeave. Sem sodi tudi konzularna za\xc5\xa1\xc4\x8dita, mednarodne pogodbe ter druga vpra\xc5\xa1anja, ki jih obravnava za ta podro\xc4\x8dja pristojno ministrstvo._NEWLINE_Odbor obravnava tudi problematiko, ki zadeva bilateralno in multilateralno parlamentarno sodelovanje ter se zavzema in posreduje stali\xc5\xa1\xc4\x8da o zadevah, ki so na dnevnem redu mednarodnih parlamentarnih teles, institucij in organizacij, ter opozarja predsednika dr\xc5\xbeavnega zbora in predsednike delovnih teles na posamezna vpra\xc5\xa1anja v zvezi s tem. Prav tako potrjuje pobude za sklenitev mednarodnih pogodb, ki so v izklju\xc4\x8dni pristojnosti Republike Slovenije, ter v primeru novih elementov v pogajanjih tudi nova stali\xc5\xa1\xc4\x8da za delo pogajalskih delegacij, obravnava predloge za odprtje ali zaprtje diplomatskih predstavni\xc5\xa1tev Republike Slovenije v tujini ter za imenovanje vodij diplomatskih predstavni\xc5\xa1tev, pripravlja predloge kolegiju predsednika dr\xc5\xbeavnega zbora za sestavo delegacij, ki sodelujejo v mednarodnih parlamentarnih institucijah, v mednarodnih organizacijah in telesih, ter skrbi za izvajanje mednarodne dejavnosti dr\xc5\xbeavnega zbora v skladu s pravilnikom._NEWLINE_Odbor za zunanjo politiko v skladu z zakonom o sodelovanju med dr\xc5\xbeavnim zborom in vlado v zadevah Evropske unije in poslovnikom dr\xc5\xbeavnega zbora obravnava zadeve EU s podro\xc4\x8dja zunanje in varnostne politike ter s tem povezane zunanje dejavnosti EU, vklju\xc4\x8dno z vpra\xc5\xa1anji \xc5\xa1iritve EU. Obravnava pa tudi predloge zakonov o ratifikaciji sprememb pogodb, na katerih temelji EU (vklju\xc4\x8dno s pogodbami o pristopu dr\xc5\xbeav kandidatk k EU) ter predloge zakonov o ratifikaciji mednarodnih pogodb, ki jih sklepa Republika Slovenija skupaj z ostalimi dr\xc5\xbeavami \xc4\x8dlanicami EU ter Evropsko skupnostjo oziroma Evropsko skupnostjo za atomsko energijo, obravnava predloge deklaracij o usmeritvah za delovanje Republike Slovenije v institucijah EU in na svojem podro\xc4\x8dju sodeluje z institucijami ter drugimi organi Evropske unije. V zvezi z zadevami EU Odbor za zunanjo politiko sodeluje z mati\xc4\x8dnimi delovnimi telesi.\xc2\xab'